Kaubal ei ole hinda. Mis ei tähenda, paraku, et seda tasuta jagatakse. Kauba hind on müüja ja ostja vahelise suhtluse, kaikavedamise ja jõuproovi tulemus. Paljudele eestlastele on kauba pähemäärimine ja selle  üle tingimine sügavalt ebamugav. Asjata. Võtke seda sportliku mänguna, kus 2 asjast huvitatud poolt püüavad endale paremust saada ja teisel naha (sõbralikult) üle kõrvade tõmmata.    Türgist võib tõesti leida soodsa hinnaga huvitavaid rõivaid, nahktooteid ja kodutekstiile. Kauplused on kulude kokkuhoiuks nii väikesed kui võimalik ja kaupa täis kuhjatud. On lootusetu ja samas kaupmehe suhtes ebasõbralik minna kaubahunnikutesse omapäi urgitsema. Õige ostmine on aeglane ja nauditav protseduur. Laske  end maha istutada, laske pakutud õunateel (mis on üks ütlemata hea rüübe) hea maitsta ja kaupmehel end teenindada. Türklane saab kiiresti aru teie vajadustest ja ka maitsest ja tõmbab kuhjadest vilunult välja üha uusi ja uusi esemeid, mida teie ette laotada. Hind lepitakse kokku lõpus, kui olete soovitu välja valinud. Hea tingimise korral võib see algselt pakutust poole odavam olla.